આ અપીલ કરતી વખતે આર.કે. સિંહે એક મહત્ત્વની વાત એ કરી હતી કે રાષ્ટ્રીય દૃષ્ટિકોણ વિકસશે અને તેઓ રાષ્ટ્રીય પરિપ્રેક્ષ્યમાં વિચારતા થશે. દેશના અન્ય પ્રદેશના લોકો સાથે તેમનું સંધાન થશે. આ વાત અત્યંત મહત્ત્વની હતી. મુદ્દો ઘણો ગંભીર અને અનિવાર્ય આવશ્યક્તા જેવો હતો. દુઃખની વાત એ છે કે આ અપીલ પછી પણ કોઈ રાષ્ટ્રીય અખબાર જૂથે કાશ્મીરમાંથી તેમની આવૃત્તિ શરૃ કરી નહીં. કોઈએ આ વાત ગંભીરતાથી લીધી નહીં અને એક મૌલિક વિચાર વિસર્જિત થઈ ગયો. મોટાં અખબારી જૂથો વ્યાવસાયિક દૃષ્ટિકોણથી વિચારતા હોય છે. અખબારની કાશ્મીર આવૃૃત્તિ નફા-નુકસાનના ધોરણમાં ફિટ બેસે નહીં. રાષ્ટ્રીય હિતો માટે નુકસાન સહન કરવાની તૈયારી કોની હોય? સ્વાતંત્ર્ય સંગ્રામના દિવસોનું પત્રકારત્વ હવે રહ્યું નથી. અખબારી જૂથો માટે બીજો વિચારણીય મુદ્દો કદાચ એ પણ રહ્યો હોય કે રાષ્ટ્રીય દૃષ્ટિકોણથી અખબાર ચલાવવામાં ત્રાસવાદી હિંસાથી પીડિત પ્રદેશમાં જાન-માલનું જોખમ પણ એટલું જ રહે એ સ્વાભાવિક છે.